Diari Oficial de la Generalitat Valenciana


Sumari del DOGV 3727, del 10-04-2000 (2000/2713)

ORDRE de 24 de març de 2000, de la Conselleria d'Agricultura, Pesca i Alimentació, per la qual es regula la concessió d'ajudes per a la promoció associativa i representativa dels agricultors joves.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3727

Data del DOGV
:   10-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2713


Data del document
:   24-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * reciclatge professional
    * ajuda pública
    * ajuda a l'agricultura
    * associació professional
    * suport econòmic
    * jove agricultor
    * jove
    * acta de congrés

ORDRE de 24 de març de 2000, de la Conselleria d'Agricultura, Pesca i Alimentació, per la qual es regula la concessió d'ajudes per a la promoció associativa i representativa dels agricultors joves. [2000/Q2713]
  
És un fet constatable l'existència d'un important grau d'envelliment de la població activa agrària en la Comunitat Valenciana, situació que es dóna tant en la resta de l'estat espanyol com en l'àmbit de la Unió Europea, cosa que ha propiciat en el marc de la política agrària comuna la concessió d'avantatges especials als agricultors joves amb la finalitat, no sols de facilitar-ne la instal·lació, sinó també, amb posterioritat, l'adaptació estructural de les seues explotacions.
  
Per això, i a pesar que com a professionals comparteixen una gran majoria dels problemes i necessitats amb la resta d'agricultors i ramaders, en tenen altres d'específics que convé analitzar i canalitzar adequadament, com ara la participació en les organitzacions representatives i que assolisquen nivells de formació i de coneixement de l'entorn agrari adequats a les necessitats del futur, iniciatives que poden ser encarrilades a través de les organitzacions professionals agràries, amb el suport econòmic de l'administració autonòmica valenciana. Per tot això,
  
ORDENE
  
Article 1
  
La Conselleria d'Agricultura, Pesca i Alimentació, a través de la Secretaria General, concedirà ajudes a les organitzacions professionals agràries per a aquelles activitats que, de conformitat amb el que s'estableix en aquesta ordre, vagen dirigides a la promoció associativa i representativa dels agricultors joves.
  
A l'efecte d'aquesta ordre es consideren agricultors joves aquells que tinguen menys de 40 anys d'edat.
  
Article 2
  
Podran ser objecte d'ajuda les activitats següents:
  
a) Activitats d'encontre i foment de l'associacionisme. Es consideraran com a tals les següents:
  
1. Jornades d'encontre de agricultors joves de comarques distintes en l'àmbit de la Comunitat Valenciana.
  
2. Viatges d'estudi i intercanvi en altres zones geogràfiques (àmbit espanyol o superior).
  
3. Edició de material de divulgació i distribució d'aquest.
  
b) Activitats de formació:
  
1. Cursos específics sobre problemàtica pròpia dels agricultors joves.
  
Article 3
  
Les sol·licituds es presentaran mitjançant una instància dirigida al secretari general en el Registre de la Conselleria d'Agricultura, Pesca i Alimentació o per qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent:
  
a) Actuacions que proposa l'organització professional agrària, la qual n'establirà l'ordre de prioritat, i que hauran d'ajustar-se a les previstes en l'article 2. Per a cada activitat, caldrà que consten, necessàriament, els objectius, el pressupost desglossat en els conceptes que corresponguen, el calendari previst de realització i els mitjans de què es disposa per a dur-los a terme.
  
b) Acreditació de la representació del sol·licitant.
  
c) Documents justificatius del fet que el beneficiari es troba al corrent en el pagament de les seues obligacions tributàries i front a la Seguretat Social, conformement es disposa en l'Ordre de 30 de maig de 1996, de la Conselleria d'Economia i Hisenda.
  
Article 4
  
El termini de presentació de les sol·licituds serà de dos mesos, comptadors des de l'1 de gener de cada exercici econòmic. L'eficàcia i vigència d'aquestes estarà condicionada a l'existència de crèdit i a la publicació administrativa de l'import global màxim que s'hi destina en l'exercici.
  
No obstant això, el termini de presentació per a l'exercici de l'any 2000 serà d'un mes, comptador des de l'endemà de la publicació d'aquesta ordre.
  
En el cas que les ajudes sol·licitades superen les quantitats establides pressupostàriament, serà criteri per a la concessió d'aquestes el fet que totes les organitzacions professionals agràries sol·licitants amb un àmbit mínim provincial siguen beneficiàries de les ajudes. Així mateix, serà criteri per a la concessió de les ajudes l'ordre de prioritat següent:
  
1. Jornades d'encontre d'agricultors joves de comarques distintes en l'àmbit de la Comunitat Valenciana.
  
2. Cursos específics sobre problemàtica pròpia dels agricultors joves.
  
3. Edició de material de divulgació i distribució d'aquest.
  
4. Viatges d'estudi i intercanvi en altres zones geogràfiques (àmbit espanyol o superior).
  
En qualsevol cas es tindrà en compte el millor compliment dels fins que sobre això s'estableixen en l'article 1 d'aquesta ordre.
  
Article 5
  
La consellera d'Agricultura, Pesca i Alimentació resoldrà sobre les sol·licituds que es formulen, en el termini de dos mesos comptadors des de la finalització del termini de presentació de les sol·licituds. Si no es produeix resolució en aquest termini, podran entendre's com a desestimades.
  
La resolució d'aprovació determinarà les accions objecte de subvenció de les incloses en els programes presentats, així com el pressupost màxim subvencionable.
  
Article 6
  
S'estableixen les ajudes següents:
  
En la realització de jornades d'encontre en l'àmbit de la Comunitat Valenciana, la subvenció podrà ser fins a un màxim del 100%, pel que fa al pagament de les despeses corresponents a ponents, que, en el cas de personal propi de l'organització, hauran de tractar-se de pagaments no compresos en les retribucions corresponents a la relació laboral que mantinguen amb l'organització, i fins a un màxim del 70% per a la resta de les despeses que s'imputen.
  
Per la realització de viatges d'estudi i intercanvi en altres zones geogràfiques la subvenció serà fins a un màxim del 70% del cost. Quan es tracte de grups superiors a 10 persones, podran incloure's les despeses corresponents a tècnics o coordinadors de l'organització que, tot i no complir la condició d'agricultor jove, no superen el nombre de dues persones.
  
Per l'edició de material de divulgació i la distribució d'aquest la subvenció màxima serà del 70%.
  
Cursos específics sobre problemàtica pròpia del col·lectiu d'agricultors joves.
  
La subvenció serà fins a un màxim del 80% del cost corresponent al pagament del professorat, que, en el cas del personal propi de l'organització, hauran de tractar-se de pagaments no compresos en les retribucions corresponents a la relació laboral que mantinga amb l'organització, i fins a un 70% per a la resta de les despeses que s'imputen.
  
Article 7
  
Les subvencions es concediran a càrrec del programa 711.20, de Relacions Agràries, del pressupost de despeses de la Generalitat Valenciana, línia 413/000/00, amb un crèdit de 36.978.163 de pessetes (60.101,21 euros), quantitat consignada per a l'exercici de l'any 2000.
  
Article 8
  
La Conselleria d'Agricultura, Pesca i Alimentació realitzarà les comprovacions i inspeccions que estime oportunes respecte de la correcta aplicació a les seues finalitats de les ajudes concedides, i podrà designar els tècnics que considere perquè efectuen el seguiment de les actuacions.
  
En qualsevol cas, per a l'efectivitat del pagament i amb data límit del 30 de novembre de l'exercici corresponent, les organitzacions subvencionades hauran de justificar l'aplicació pels mitjans següents:
  
Aportació d'una memòria descriptiva de l'activitat desenvolupada acompanyada dels justificants dels pagaments realitzats (factures i justificants de pagament).
  
Per a les ajudes a l'edició de material de divulgació i la distribució d'aquest, s'acreditaran les despeses mitjançant factures i justificants de pagament, acompanyats de l'exemplar divulgatiu, en el qual haurà de constar que s'ha realitzat amb la col·laboració de la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
S'autoritza la Secretaria General de la Conselleria d'Agricultura, Pesca i Alimentació perquè dicte les resolucions que considere necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 de març de 2000
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ